**ELŐTERJESZTÉS KÍSÉRŐ LAP**

**E-szám: 59/2017.**

# Tárgy: Döntés a Nagykovácsi Településüzemeltetési Kft. jogutód nélküli megszüntetéséről

**Előterjesztő neve:** Kiszelné Mohos Katalin polgármester

**Előadó neve**: dr. Halmosi-Rokaj Odett osztályvezető

**Az előterjesztés aláírás előtti előzetes ellenőrzése**

**Vezetői ellenőrzés**

* az előterjesztés tartalmilag és formailag *megfelelő - nem megfelelő*

**előadó osztályvezetője**

**Pénzügyi ellenőrzés**

* az előterjesztés tartalmilag és formailag *megfelelő - nem megfelelő*

**pénzügyi osztályvezető**

**Törvényességi ellenőrzés**

* az előterjesztés tartalmilag és formailag *megfelelő - nem megfelelő*

**Nagykovácsi, 2017. április 19.**

**jegyző**

***Az előterjesztés kiküldhető – nem küldhető ki.***

**Nagykovácsi, 2017. április 19.**

**polgármester**

**Tisztelt Képviselő-testület!**

**I.** A Nagykovácsi Településüzemeltetési Nonprofit Közhasznú Kft. (a továbbiakban: NATÜ Kft.) racionális és gazdaságos működésének kérdése már többször szerepelt a Képviselő-testület napirendjén.

Nagykovácsi Nagyközség Önkormányzat Képviselő-testülete 2015. augusztus 27.-i ülésén döntött a NATÜ Kft. racionalizálásáról, amely döntés alapján a Nagykovácsi Általános Iskola kivételével az intézmények működtetési feladatai visszakerültek az egyes intézmények hatókörébe.

2015. év decemberében döntött arról a Képviselő-testület, hogy az addig együttműködési megállapodás és vállalkozási szerződés adta keretek helyett támogatási formában, feladatellátási szerződés alapján kompenzálja a társaság működését. Ezen konstrukció alapján 2016-ban az Önkormányzat és a NATÜ Kft. közötti számlamozgás csak a külön megrendelések tekintetében volt, és csak ezekre a számlákra vonatkozóan terhelte az Önkormányzatot Áfa fizetési kötelezettség. A havi 7.273.500 Ft-os kompenzációt az Önkormányzat ÁFA-mentesen utalta a NATÜ-nek.

E döntések kapcsán fogalmazódott meg a Képviselő-testület részéről azon elvárás, hogy a NATÜ Kft. gazdaságos működésének és bevételszerző tevékenységének megítélése érdekében további egy év kifutást hagynak a társaságnak.

Az egy év kifutás után 2016 decemberében került ismételten előterjesztésre a NATÜ Kft. jövőbeli működésével kapcsolatos kérdés, immár a jogutód nélküli megszűnés lehetőségével. A tisztelt Képviselő-testület a rendelkezésre álló információkat nem látta elégségesnek a Kft. megszüntetéséhez és az ezen kérdéskörben történő megalapozott döntés meghozatalához szükségesnek látta, hogy a NATÜ Kft. 2016. éve pénzügyi szempontból lezárásra kerüljön. Ennek megfelelően a kérdés ismételten napirendre tűzése tekintetében a 2017. április 30-i véghatáridőt jelölte meg.

Az alábbiakban összefoglalom a NATÜ Kft. jelenlegi működésével kapcsolatos tényadatokat és működési költségeket, összehasonlítva egy intézményi működés költségeivel annak érdekében, hogy a Képviselő-testület a NATÜ Kft. gazdaságos és racionális működése, valamint a NATÜ Kft. által ellátott közfeladatok más szervezeti formában történő ellátása tekintetében megalapozott döntést tudjon hozni.

**II.** A Nagykovácsi Nagyközség Önkormányzata és a Nagykovácsi Településüzemeltetési Nonprofit Közhasznú Kft. között létrejött Feladat-ellátási szerződés II.4. pontja alapján, a NATÜ Kft. elkészítette a 2016. évre vonatkozó teljes utókalkulációt, illetve az éves ellentételezés elszámolását.

2016-ban a közfeladatok ellátásához az Önkormányzat éves szinten összesen 86.194.944 Ft működési támogatást folyósított a NATÜ Kft. részére.

A NATÜ Kft. nyilvántartásaiban elkülönítetten jelenítette meg tevékenységeit, amelyek 2016-ban az alábbiak voltak:

- településtisztasági szolgáltatás

- zöldfelület karbantartás

- temető üzemeltetés

- sportpálya üzemeltetés

- játszótér üzemeltetés

- konyhaüzemeltetési feladatok

- iskola takarítás

- iskola gondnokság, karbantartás

- bérbeadott ingatlanok gondnoki, karbantartási feladatai.

A fent felsorolt tevékenységeken felül felmerültek ún. **általános költségek** – az adott szolgáltatásra közvetlenül el nem számolható költségek (pl. tűz- és munkavédelmi szolgáltatás, könyvelői, könyvvizsgálói szolgáltatás, székhelyre vonatkozó közüzemi díjak, telefon és internet szolgáltatás, stb.), valamint a **központi irányítás költségei** (központi irányításban foglalkoztatottak személyi kiadásai és járulékai, központi irányítás részére történő anyag- és készlet beszerzések, raktárkonténerek bérleti díjai, postaköltség, bankszámla kezelési kiadások, stb.).

A 2016. évi könyvviteli nyilvántartással alátámasztott tevékenységi struktúrában összesen 65.947.438 Ft összegben merültek fel a támogatott tevékenységekre közvetlenül elszámolható költségek, 4.580.451 Ft összegben általános költségek, és 16.367.963 Ft összegben központi irányításra jutó kiadások (**összesen 20.948.414 Ft**). A közszolgáltatás ellátásának 2016. évre vonatkozó **teljes önköltsége** a fenti kalkulációs módszerrel megállapítottak alapján **86.895.852 Ft.**

**2016-ban tehát a teljes önköltség 24,1%-át az általános és központi irányítás költségei adták ki.**

Törvény erejénél fogva 2017. január 1-től a Nagykovácsi Általános Iskola működtetési feladatait az Érdi Tankerületi Központ vette át Nagykovácsi Nagyközség Önkormányzatától, ezáltal a NATÜ Kft. által elvégzendő feladatok az alábbiakra redukálódtak:

- településtisztasági szolgáltatás

- zöldfelület karbantartás

- temető üzemeltetés

- sportpálya üzemeltetés

- játszótér üzemeltetés

- konyhaüzemeltetési feladatok

- bérlemények karbantartása.

A NATÜ Kft. 2017-es üzleti terve alapján Nagykovácsi Nagyközség Önkormányzatának Képviselőtestülete a 2017. évi költségvetésben **74.160.000** forint kompenzációt fogadott el a Kft. feladatellátásának finanszírozására.

Az üzleti terv szerint a **74.160.000 forintbó**l 3.077.275 általános költség, 21.530.000 forint pedig központi költség (**összesen 24.607.275 Ft)**

**2017-ban tehát a teljes önköltség 33,2%-át az általános és központi irányítás költségei adják ki.**

Fentiekből adódik, hogy megtakarítási lehetőség az általános és központi irányítás költségeiben van, tekintettel arra, hogy a településtisztasági szolgáltatás, zöldfelület karbantartás, valamint a temető-, sportpálya-, játszótér-, konyha-, és bérleményüzemeltetésen az adott feladatot elvégző fizikai munkavállalók személyi juttatásai és a munkavégzésükhöz szükséges anyagok kerülnek elszámolásra.

Tekintettel arra, hogy a költségtöbblet a Kft-ként való működésből adódik, a költségek csökkentésének elfogadása együtt kell, hogy járjon az intézményi forma megváltozásával. A NATÜ Kft. településüzemeltetési feladatait jól ellátja, **azonban a gazdasági szervezetből adódó előnyöket nem tudja kihasználni, ugyanis finanszírozásának 96%-át önkormányzati kompenzációból kapja,** vállalkozási tevékenységből származó bevétele minimális. (A NATÜ Kft. a 2017-es üzleti tervében 3.038 ezer forint bevételt tervezett vállalkozásból és 74.160 ezer forintot önkormányzati kompenzációból.)

Amennyiben a NATÜ Kft. nemcsak tényszerűen, hanem jogilag is költségvetési szervként működne, a létrejövő intézmény a központi költségek és általános költségek csökkenése miatt a csatolt táblázat szerint **évente minimálisan 7.387.352 Ft-tal kevesebb finanszírozást igényelne,** amelynek főbb tételei:

* nincs szükség külön rendszergazdára;
* nincs szükség kamarai tagságra;
* nem kell vezetői felelősségbiztosítás;
* egy fő pénzügyi ügyintéző elégséges (jelenleg kettő van);
* nincs szükség külön külsős könyvelőre (hivatali apparátus végzi);
* nincs szükség külsős bérszámfejtőre (MÁK végzi);
* megszűnik a FEB szerepe;
* az önkormányzati üzemorvos szolgáltathat az intézménynek;
* az önkormányzati könyvvizsgáló elvégzi a költségvetési szerv ellenőrzését is.

A településüzemeltetési feladatok gazdasági társasági formában és intézményi formában felmerülő költségeiről jelen előterjesztéshez egy táblázatot is mellékelünk.

**III.** A NATÜ Kft. Alapító Okiratának 8. pontja értelmében a jogutód nélküli megszűnésről szóló határozat csak akkor érvényes, ha az ügyvezető a Felügyelő Bizottság írásbeli véleményét beszerezte. A vélemény beszerzése folyamatban van, a határozathozatalkor rendelkezésre fog állni. A jogutód nélküli megszűntetést a Felügyelő Bizottság a 2017. április 21. napján tartandó ülésén fogja véleményezni, melynek jegyzőkönyvét pótlólagosan megküldjük.

A Felügyelő Bizottság a 2017. április 11. napján megtartott ülésén tisztázandó kérdéseket fogalmazott meg a jogutód nélküli megszűnéssel kapcsolatban. Ezen kérdéseket a megalapozott döntés, illetve vélemény meghozatalához történő segítéségnyújtás érdekében az alábbiakban válaszoljuk meg:

**1. Egyszerűsített foglalkoztatás előnyeinek, járulékmegtakarításoknak elvesztése az intézményi működés keretei között.**

Valóban költségvetési szerv nem alkalmazhat egyszerűsített foglalkoztatottat, azonban a NATÜ Kft. összes személyi jellegű ráfordítása 64.531 ezer forint, amelyből az egyszerűsített foglalkoztatás 1.703 ezer forint volt**. Ez az összes személyi jellegű kiadás 2,6%-a.** Az egyszerűsített foglalkoztatást a költségvetési szerv megbízási szerződéssel tudja helyettesíteni**. A megtakarítás elhanyagolható mértékű**, hiszen egyszerűsített foglalkoztatás után is kell 1.000 Ft/nap közterhet fizetni.

**2. REHAB járulék felmerülése a NATÜ Kft. dolgozók intézménybe bekerülése esetén.**

Rehabilitációs járulékot 25 fő feletti dolgozói létszám esetén kell fizetni. **A jelenlegi létszám 24 fő, amit nem kívánunk bővíteni.**

**3. Vállalkozási tevékenységgel arányos ÁFA visszaigénylés lehetőségének elvesztése az intézményi forma esetében.**

Az intézményi formában való működés javaslatának az egyik oka pont az, hogy a NATÜ Kft-nek jelenleg elhanyagolható mértékű a vállalkozási tevékenysége. A Kft. összes bevétele 95.329 ezer forint, amiből az összes számlás bevétele 5.809 ezer forint (ebből is 2.393 ezer forint önkormányzattól származó). Ez 6%-ot jelent, azaz a „számlás” kiadások ÁFÁ-ja 6%-ban vonható le a befizetendő ÁFÁ-ból, **de a NATÜ kiadásainak kb. kétharmada személyi jellegű kiadás, ami nem ÁFÁ-s.**

A NATÜ részbeni ÁFA visszaigénylési lehetősége egyébként az önkormányzati kompenzációt nem befolyásolta eddig egyetlen üzleti évben sem.

**4. Nyugdíjas foglalkoztatás lehetőségének elvesztése**.

Költségvetési szerv is foglalkoztathat nyugdíjast, de jellemzően nem nyugdíjasokat foglalkoztat a NATÜ Kft.

**5. Besorolási bértábla szerinti rugalmatlanság az intézményi keretekben**.

Munkáltatói döntésen alapuló pótlék vagy illetménykiegészítés adható a munkavállaló részére a jogszabályi keretek között.

**6. Közbeszerzési formában megvalósuló szolgálatás vásárlás**

A NATÜ Kft. 100%-os önkormányzati tulajdonú gazdasági társaságként a közbeszerzési jogszabályok alapján ajánlatkérőnek minősül mindazon beszerzések tekintetében, amelyek meghaladják a vonatkozó közbeszerzési értékhatárokat.

**7. Karrier Híd program**

2016. augusztus 1. napjától él ezen adókedvezmény azon költségvetési szervnek nem minősülő kifizetőknél, akik közszférából érkező munkavállalókat foglalkoztatnak. A NATÜ Kft. eddig (9,5 hónap alatt) nem foglalkoztatott ilyen adókedvezményre jogosító munkavállalót.

**8. „Alvó cég” fenntartása a területfejlesztési támogatások elnyerése érdekében.**

Az „alvó cég” működéséhez is szükséges ügyvezető, FEB és könyvelő biztosítása a vonatkozó költségekkel együtt. A FEB ülésen említett 1517/2016. Kormányhatározat Nagykovácsiban létesítendő telephely építésére 80 % saját forrás biztosítását követeli meg, 20 % támogatás nyújtásáért.

Tájékoztatásul megjegyezzük, hogy a NATÜ Kft. 2017. évi üzleti tervét a Képviselő- testület a 18/2017. (II.23.) számú határozatával fogadta el.

**IV.** Amennyiben a Képviselő-testület úgy ítéli meg, hogy a NATÜ Kft. által ellátott közfeladatok elvégzése gazdaságosabban valósítható meg intézményi keretek között, a NATÜ Kft. jogutód nélküli megszűnése érdekében a cégnyilvánosságról, bírósági cégeljárásról és a végelszámolásról szóló 2006. évi V. törvény vonatkozó rendelkezései alapján az alábbi döntéseket kell meghoznia:

* döntés a NATÜ Kft. jogutód nélküli megszűnéséről, és a végelszámolás elrendeléséről,
* döntés a végelszámolás kezdő időpontjáról,
* döntés a végelszámoló személyéről és díjazásáról vagy a feladat ellátásának ingyenességéről.

A végelszámoló megválasztásával az ügyvezető megbízása megszűnik, a cég önálló képviseleti joggal rendelkező vezető tisztségviselője a továbbiakban a végelszámoló. Végelszámolóvá bárkit választhat az alapító, aki megfelel a vezető tisztségviselővel szemben támasztott követelményeknek és a megbízást elfogadja.

A végelszámoló feladata a cég jogutód nélküli megszűnéséhez szükséges egyes lépések megvalósítása, úgy mint a hitelezői jegyzék összeállítása, a jogszabályban nevesített szervezetek értesítése, adóbevallások, beszámolók és vagyonfelosztási javaslat elkészítése.

A végelszámolás időtartama legpozitívabb esetben is 4-6 hónap, ezt követően kerül sor a cég törlésére.

A NATÜ Kft. által ellátott közfeladatok további elvégzése érdekében a jogutód nélküli döntés meghozatalát követően a Képviselő-testületnek a településüzemeltetési feladatokat ellátó intézmény megalapításáról is döntenie kell. A Magyarország helyi önkormányzatairól szóló 2011. évi CLXXXIX tv. 42.§ 7. pontja alapján az intézményalapítás a Képviselő-testület át nem ruházható hatáskörébe tartozik.

Ezen intézménybe mindazon NATÜ Kft. alkalmazottak átvételre kerülhetnek munkajogi jogutódlás révén, akiknek munkaköri feladatát nem a Nagykovácsi Polgármesteri Hivatal fogja ellátni.

Kérem a tisztelt Képviselő-testületet az előterjesztés megtárgyalására és a határozati javaslat elfogadására.

A határozat elfogadásához minősített szavazattöbbség szükséges.

Nagykovácsi, 2017. április 19.

Kiszelné Mohos Katalin

polgármester

**HATÁROZATI JAVASLAT**

# Tárgy: Döntés a Nagykovácsi Településüzemeltetési Kft. jogutód nélküli megszüntetéséről

Nagykovácsi Nagyközség Önkormányzatának Képviselő-testülete úgy dönt, hogy Nagykovácsi Településüzemeltetési Nonprofit Közhasznú Kft.-t (továbbiakban: NATÜ Kft.) jogutód nélkül megszünteti és elrendeli a NATÜ Kft. végelszámolását. A végelszámolás kezdő időpontjaként 2017. július 1. napját jelöli meg.

A NATÜ Kft. végelszámolójaként Kántor Ágnest választja meg, aki végelszámolói tevékenységéért havi bruttó 50.000 forint díjazásra jogosult.

Felkéri a Polgármestert és a Jegyzőt a szükséges intézkedések megtételére.

**Határidő:** azonnal

**Felelős:** polgármester, jegyző